Lielaucė

Lielaucė () – gyvenvietė pietvakarių Latvijoje, Žiemgaloje, Duobelės savivaldybėje, 55 km į pietvakarius nuo Jelgavos, 7 km į šiaurę nuo Aucės, Lielaucės valsčiaus centras. 272 gyventojai (2021 m.).

Istorija 

1529 m. Lielaucėje jau buvo bažnyčia ir kunigas. Bažnyčiai sugriuvus 1567 m. vasario 28 d. tuometiniam miestelio savininkui fon der Rekei išduotas leidimas naujos bažnyčios statybai. Bažnyčia atidaryta 1570 m. gruodžio 26 d. ir aptarnavo Lielaucės, Vecaucės ir Jaunaucės parapijas. Tuo metu pastatytas ir pastoriaus namas. Apie 1637 m. bažnyčia remontuota, bet po 30 metų vis tiek sugriuvo. 1699 m. kapitonas Vildemanis hercogo paliepimu pastatė naują bažnyčią su šalmo pavidalo bokštu, kuriame buvo trys varpai. 1730 m. ir šiai bažnyčiai sugriuvus po ketverių metų statybos 1748 m. pastatyta mūrinė bažnyčia su iš dalies mediniu bokštu. Nepatikimai pastatytas bokštas 1839 m. griuvo. Pati bažnyčia remontuota 1804 m., o 1848 m. pilnai atnaujinta. Per Antrąjį pasaulinį karą bažnyčią susprogdino rusų artilerija, likę tik jos griuvėsiai.

Lielaucės dvaras žinomas nuo 1624 m., kai jį aplankė Kuršo hercogo Gotardo Ketlerio sūnus Frydrichas Ketleris su visais patarėjais ir ministrais. Lielaucės pilis ant Lielaucės ežero kranto pastatyta XIX a. pradžioje. Po 1900 m. gaisro pilies interjeras atnaujintas. 1922 m. dvaras nusavintas ir perduotas Latvijos universiteto Žemės ūkio fakultetui. Vienoje pilies dalyje iki 2009 m. veikė Lielaucės pagrindinė mokykla.

Šaltiniai 

Duobelės savivaldybės gyvenvietės
Lielaucės valsčius